রবিবার দিনভর হাওড়ায় কড়া ট্রাফিক নিয়ন্ত্রন, কোন রুটে চলবে যানচলাচল?

কলকাতা: চলতি সপ্তাহের রবিবারও দিনভর হাওড়ায় চলবে কড়া নজরদারি। এইচআরবিসি কোনা এক্সপ্রেসওয়েতে সাঁতরাগাছি বাস টার্মিনাসের কাছে স্টিল পোর্টাল বিম বসানো ও বিদ্যাসাগর সেতুর কেবল ও বিয়ারিং বদলের কাজের জন্য ভোর ৫টা থেকে রাত ৯টা পর্যন্ত একাধিক রাস্তা বন্ধ ও ঘুরপথে যান চলাচল করবে। হাওড়া সিটি পুলিশ শুক্রবার বিজ্ঞপ্তি প্রকাশ করে এমনটাই জানালেন।

ট্রাফিক পুলিশের নির্দেশ অনুযায়ী, কোলাঘাট কিংবা ডানকুনি থেকে কলকাতামুখী গাড়ি কোনওভাবেই কোনার এক্সপ্রেসওয়ে বা বিদ্যাসাগর সেতু ব্যবহার করতে পারবে না। তাঁদের বিকল্প পথ হিসেবে ধুলাগড়–নিবড়া–সলপ হয়ে বিবেকানন্দ সেতু ধরতে হবে। একইভাবে কলকাতা থেকে হাওড়ামুখী গাড়ি দ্বিতীয় হুগলি সেতু ব্যবহার করতে চাইলে, হাওড়া ব্রিজ বা নিবেদিতা সেতু ধরে ঘুরতে হবে।

আরও পড়ুন: অযোগ্যদের তালিকা প্রকাশ করল SSC, কতজনের নাম রয়েছে?

১৬ নম্বর জাতীয় সড়ক ধরে কোলাঘাটের দিক থেকে আসা যে গাড়িগুলি কোনা এক্সপ্রেসওয়ে এবং দ্বিতীয় হুগলি সেতু ধরে কলকাতামুখী হবে, তাদের ধুলাগড়-নিবড়া-সলপ-পাকুড়িয়া-সিসিআর সেতু হয়ে নিবেদিতা সেতু কিংবা পুরনো বালি ব্রিজ (বিবেকানন্দ সেতু) ব্যবহার করতে হবে। ডানকুনির দিক থেকে আসা যে সব যানবাহন কোনা এক্সপ্রেসওয়ে এবং দ্বিতীয় হুগলি সেতু ব্যবহার করে কলকাতার দিকে যেতে চায়, সেগুলিকে নিবেদিতা সেতু ব্যবহার করতে হবে।